**Nayib Bukele Ortez** (født 24. juli 1981 i San Salvador) er en politiker fra El Salvador. Han vant presidentvalget i 2019 og tiltrådte presidentembetet 1. juni 2019. Bukele stilte til valg for høyrepartiet Gran Alianza por la Unidad Nacional (GANA). Han har tidligere vært ordfører i Nuevo Cuscatlán og i hovedstaden San Salvador og representerte da det venstreorienterte partiet Frente Farabundo Martí para la Liberación Nacional (FMLN).

Liv og virke
------------

### Bakgrunn

Bukele har palestinske aner. Han er sønn av Armando Bukele Kattan, som selv var sønn av en muslimsk innvandrer fra Betlehem. Faren var en framgangsrik forretningsmann og familien har vært aktiv i en rekke selskaper. Moren, Olga Marina Ortez, er katolikk. Selv har Bukele oppgitt at han ikke tilhører noen religion, selv om han tror på Gud. Han er gift med Gabriela Rodríguez de Bukele, som har jødiske forfedre.

Bukele begynte å studere juss ved Universidad Centroamericana José Simeón Cañas, men avbrøt studiene for å arbeide i familiens bedrifter. Han har vært direktør i flere foretak.

### Politisk virke

I 2011 engasjerte Bukele seg politisk ved å stille til valg som ordfører i byen Nuevo Cuscatlán i La Libertad sørvest for hovedstaden San Salvador. Partiet han stilte for var Frente Farabundo Martí para la Liberación Nacional (FMLN). I 2015 ble Bukele valgt til ordfører i San Salvador som representant for samme parti, men etter konflikt med partiledelsen ble han ekskludert fra FMLN i 2017. Han lanserte bevegelsen Nuevas Ideas, men fikk den ikke registrert som politisk parti i tide til å stille som presidentkandidat for bevegelsen. Bukele valgte da i stedet å gå med i høyrepartiet Gran Alianza por la Unidad Nacional (GANA), et utbryterparti fra Alianza Republicana Nacionalista (ARENA).

Gjennom det etablerte partiet GANA kunne Bukele stille ved presidentvalget i 2019. Valgkampen fokuserte på kampen mot korrupsjon. Bukele vant valget i første valgomgang mot kandidater fra venstresidens Frente Farabundo Martí para la Liberación Nacional (FMLN) og høyresidens Alianza Republicana Nacionalista (ARENA), de to partiene som har dominert salvadoransk politikk siden 1990-årene. Med Bukele som presidentkandidat vant GANA valget med 53,1 % av stemmene. GANA fikk 11 av 84 seter i El Salvadors lovgivende forsamling, slik at Bukele ikke fikk en majoritet å støtte seg på der for sin politikk.

Før presidentinnsettelsen 1. juni 2019 sa Bukele at han ville bryte med den venstreorienterte utenrikspolitikken til forgjengeren i presidentembetet, Salvador Sánchez Cerén, og i stedet prioritere forholdet til USA. Han sa også at han ville bekjempe korrupsjon og voldelige gjenger.

Referanser
----------

1. ↑   Brockhaus Enzyklopädie, Brockhaus Online-Enzyklopädie-id nayib-bukele, besøkt 9. oktober 2017[Hentet fra Wikidata]
2. ↑   cnnespanol.cnn.com[Hentet fra Wikidata]
3. ↑   web.archive.org, besøkt 31. januar 2022[Hentet fra Wikidata]
4. 1 2 3 4 5 6 7  Roberto Ortiz de Zárate: «Nayib Bukele Ortez», Fundación CIDOB. Lest 26. mai 2019.
5. ↑  Raphael Ahren: «His dad was an imam, his wife has Jewish roots: Meet El Salvador’s new leader», *The Times of Israel*, 7. februar 2019. Lest 26. mai 2019.
6. ↑  «El Salvador: anti-corruption candidate Nayib Bukele wins presidential election», *The Guardian*, 4. februar 2019. Lest 26. mai 2019.
7. ↑  «Escrutinio final 2019. Resultado de la Elección Presidencial» Arkivert 4. mai 2019 hos Wayback Machine. Tribunal Supremo Electoral. Lest 26. mai 2019.
8. ↑  Ainhoa Montoya: «The election of Nayib Bukele in El Salvador shows how wartime polarities have dissolved into pragmatism», LSE blog, 15. mai 2019. Lest 26. mai 2019.
9. ↑  «Violence and graft to test El Salvador's maverick new president». *news.yahoo.com* **(engelsk)**. 31. mai 2019. Besøkt 1. juni 2019.
10. 1 2  Toedte, Blaire (1. juni 2019). «El Salvador's incoming leader promises 'new era'». *BBC News* **(engelsk)**. Besøkt 1. juni 2019.

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** Nationalencyklopedin **·** VIAF **·** GND **·** LCCN **·** BBC Things **·** Munzinger (iba)
 |